กระทรวงการคลัง ร่วมกับสภาอุตสาหกรรมแห่งประเทศไทย ผลักดันการรับรองเครื่องหมาย Made in Thailand
นายอาคม เติมพิทยาไพสิฐ รัฐมนตรีว่าการกระทรวงการคลัง เปิดเผยว่า กระทรวงการคลัง ร่วมกับสภาอุตสาหกรรมแห่งประเทศไทย (ส.อ.ท.) ผลักดันนโยบาย "Made in Thailand" เพื่อให้หน่วยงานภาครัฐ ภาคเอกชนและประชาชน หันมาใช้สินค้าที่ผลิตภายในประเทศเพิ่มขึ้น ซึ่งจะส่งผลให้ผู้ประกอบการสามารถเพิ่มยอดขายและหน่วยงานภาครัฐได้สินค้าที่ผลิตในประเทศไทยตามที่ต้องการ รวมทั้งช่วยให้ผู้ประกอบการ SME เข้มแข็งขึ้น ซึ่งในแต่ละปีหน่วยงานภาครัฐจะใช้งบประมาณในการจัดซื้อจัดจ้างกว่า 1.77 ล้านล้านบาท ขอเชิญชวนผู้ประกอบการขึ้นทะเบียนขอการรับรอง Made in Thailand กับ ส.อ.ท. เพื่อจะได้มีสินค้าให้หน่วยงานภาครัฐได้จัดซื้อจัดจ้างตามกฎกระทรวงที่กำหนดไม่ต่ำกว่าร้อยละ 60 ต่อไปในส่วนของกระทรวงอุตสาหกรรม พร้อมร่วมสนับสนุนผู้ประกอบการ SME ยกระดับสินค้าให้ได้มาตรฐาน เพื่อเข้าสู่การจัดซื้อจัดจ้างภาครัฐ ก่อนเข้าการรับรอง Made in Thailand กับ ส.อ.ท. โดยกรมบัญซีกลางได้ส่งเวียนแนวปฏิบัติไปยังส่วนราชการทุกหน่วยงานแล้ว ซึ่งหลังจากนี้จะทยอยออก TOR จัดซื้อจัดจ้างตามขั้นตอนต่อไป ส่วนการรับรองสินค้า Made in Thailand จะใช้แนวทางการคำนวณมูลค่าตามหลักการ ASEAN Content ซึ่งจะต้องมีสัดส่วนมูลค่าวัตถุดิบผลิตในประเทศอย่างน้อยร้อยละ 40 โดยกลุ่มสินค้าที่มีโอกาสเข้าสู่การจัดซื้อจัดจ้างของภาครัฐ อาทิ วัสดุครุภัณฑ์สำนักงาน, ครุภัณฑ์การศึกษา ,เฟอร์นิเจอร์ ,ชุดยูนิฟอร์ม ,อุปกรณ์อิเล็กทรอนิกส์และวัสดุอุปกรณ์ที่ใช้ในงานก่อสร้าง เป็นต้น ส.อ.ท. ตั้งเป้าปี 2564 จะมีผู้ยื่นขอการรับรอง Made in Thailand ไม่ต่ำกว่า 100,000 รายการ หากเพิ่มสัดส่วนให้ได้ตามที่กำหนดไว้ร้อยละ 60 จะช่วยสร้างรายได้ให้กับผู้ประกอบการชาวไทยเพิ่มขึ้นกว่า 1 ล้านล้านบาท และช่วยเพิ่มเม็ดเงินให้เกิดการหมุนเวียนภายในระบบเศรษฐกิจได้ไม่ต่ำกว่า 1 ล้านล้านบาท